Džidd

**Džidd** (vai **Džiddah**,  *Džidda*, sijaline virkand [ˈ(d)ʒɪd.da]) om lidn Saudan Arabijan päivlaskmas. Se om valdkundan kahtenz' surtte lidn, znamasine meriport da ižandusen keskuz. Mekkan agjan kaikiš suremb lidn.

Džidd-nimituz om araban sanha pojav, kudamb znamoičeb «bab», i Evan kaum om lidnan ühteks mel'heižtahoišpäi.

## Istorii
Eländpunktan aluz om pandud 6. voz'sadan EME lopus tulijoil Jemenaspäi. Se oli peneks kalanpüdajiden portaks voz'sadoiš sihesai, kuni vl 647 islamine Usman ibn Affan-halif kändi portad hadžan pühämatknikoiden tulendan päpunktaks. Sil aigalpäi Džidd tegihe päportaks i torguindan keskuseks Rusttan meren randoil. Joga uz' anastai kaiči lidnad murendusespäi i sai ližad torguindaspäi Päivnouzmman valdkundoidenke (Indii, Kitai).

Džidd šingotase banksistemal, kivivoin ümbriradmižel i kivivoihimijal, religiiturizmal i torguindal, sauvondal, korktoiden tehnologijoiden sferal (biotehnologijad, elektronik, programiruind). Järed logistine keskuz meriportan i lendimportan, avto- da raudtesol'men alusel.

## Geografijan andmused

Džidd sijadase kaidas mererandaližes Tiham-letetazangištos (*Tihama*), Rusttan meren päivnouzmaižel randal, 12 m ü.m.t. keskmäižel korktusel. Municipalitetan territorii otab agjan päivlaskmad, om röunatud Hidžaz-mägisel'gal päivnouzmaspäi.

Klimat om räk letetazangišton kuiv. Voden keskmäine lämuz om +28,7 C°, kezakun-sügüz'kun +31,8..+33,2 C°, tal'vkun-keväz'kun +23,4..+25,5 C°. Minimaline fiksiruidud lämuz om +9,8 C° (uhoku, keväz'ku), maksimaline +52,0 C° (kezaku). Il'man lämuz voib ületada +40 C° keväz'kus-redukus, ei voi olda madalamb mi +20 C° kezakus-elokus. Paneb sadegid 60 mm vodes, kül'mkus-vilukus tobjimalaz (9..27 mm kus), sid' uhokus-keväz'kus (3 mm kus), läz ei olele sadegid sulakus-redukus (5 mm seičemes kus). Kun keskmäine relätivine nepsuz vajehtase 56..60 % röunoiš vilukus-kezakus i elokus, 63..67 % sügüz'kus-tal'vkus, 53 % heinkus. Meriveden lämuz vajehtase +25,7 (uhoku) ..+31,6 C° (eloku) röunoiš. Sur'veded oleldas paksus, jäl'gmäižed oliba vll 2009, 2011 i 2015.

## Tobmuz

Džidd jagase 137 rajonaks.

## Eläjad
Vl 2007 lidnan eläjiden lugu oli 3,4 mln ristituid. Läz 5 mln ristituid elädas lidnaglomeracijas (2009), heišpäi nell' ühesaspäi oma valdkundan rahvahanikad.

Vaiše islamanuskojile sab ozutada ičeze uskondan, toižiden religijoiden uskojile ei sa kantta simvolid, oigeta veroid, pidada religiozižid kirjoid.

## Transport
Avtobusad oma kundaližeks transportaks lidnas. Metropoliten planiruiše vspäi 2010. Kiruhjonused ühtenzoittas lidnad Mekkanke i Medinanke.

Džiddan islamine meriport radab passažiroiden (hadžan aigan) i jüguiden täht, se sijadase laivoidenlikundan tel Suecan kanalan kävutandanke, om 40. surtte mail'mas i ümbriradab 130 mln tonnoid jüguid vodes.

Rahvahidenkeskeine civiline lendimport Abdulaziz-kunigahan nimed (*Mataar Al-Malik Abdulaziz Al-Duwaly*, *JED / OEJN*, 42,7 mln passažiroid vl 2023, nell' terminalad) sijadase ühesatoštkümnes kilometras pohjoižhe lidnaspäi.

## Galerei

Jeddah Fahne.JPG|Lidnan azjaline keskuz vl 2014. Nügüdläine lidnan tobmuden sauvuz om kaikiš korktemb oiktalpäi
Jeddah Tower April 2025.png|Lidnan municipalitetan uz' sauvuz vn 2025 sulakus (*Burž-Džidda*, om sauvomas vspäi 2013)
Al-Rahmah Mosque 7.jpg|*Al'-Rahmah*-mečet', vn 2019 nägu
KAUST01.JPG|Abdulla-kunigahan tedon da tehnologijoiden universitet (2015)
Bayt Nasif, 1872, old Jeddah, Saudi Arabia (5) (50703484406).jpg|Nassif-pert'-muzei i kul'turkeskuz vanhas lidnas (2020)
Jawhara Stadium.jpg|Rahvahidenkeskeine stadion Abdulla-kunigahan sportlidnas (2019)
مستشفي سليمان فقيه - panoramio.jpg|Suleiman Fakihan läžundkodi (2014)
Jeddah Airport (12482330395) (cropped).jpg|Hadžan terminal rahvahidenkeskeižes lendimportas Abdulaziz-kunigahan nimed vl 2014
Jeddah-seaport-saudiarabia.PNG|Džiddan meriport vl 2006


## Homaičendad


## Irdkosketused
* Lidnan oficialine sait (''jeddah.gov.sa'').